Nøtterøy Skolekorps Seniorkorpset: Norgesmester i marsjering 2009
Seniorkorpset i Stavanger 2008
To tidligere tamburmajorer: Hilde Vedvik Thomassen og Tobias Ottestad
**Nøtterøy Skolekorps** er et musikkorps på Nøtterøy i Færder kommune i Vestfold. Korpset er kommunens eneste skolekorps. Nøtterøy Skolekorps har over hundre medlemmer fordelt på tre korps: aspirantkorps, juniorkorps og seniorkorps.

Nøtterøy Skolekorps har blitt norgesmester i marsjering i 2007, 2009 og 2011.

Virksomhet
----------

Nøtterøy Skolekorps hadde 31. desember 2012 106 medlemmer fordelt på tre selvstendige korps: aspirantkorpset, juniorkorpset og seniorkorpset. Korpsene er delt inn etter antall år en har gått i skolekorpset. Første året i aspirantkorpset, andre- og tredjeåret i juniorkorpset og fra fjerdeåret i seniorkorpset.

Dirigent for seniorkorpset er Tibor Szurcsik og dirigent for aspirant- og juniorkorpset er Anett Szurcsik-Bubreg. Marsjinstruktør for seniorkorpset er Tor André Stokness.

Historikk
---------

I skoleåret 1948/49 diskuterte foreldre knyttet til Grindløkken skole mulighetene for å danne et guttemusikkorps på Nøtterøy. Resultatet ble at representanter fra ulike skolekretser på Nøtterøy ble innkalt til møte på Tinghaug 21. november 1950 hvor skolekorpset ble stiftet. De første årene het korpset Nøtterøy guttemusikkorps. På årsmøtet i 1965 ble navnet på korpset endret til Nøtterøy Gutte- og Jentekorps. I 1991 ble skolekorpset slått sammen med Nøtterøys andre skolekorps, Teie Skolekorps, og tok sammen navnet Nøtterøy Skolekorps.

I 2010 feiret Nøtterøy Skolekorps 60 år. Seniorkorpset og juniorkorpset dro i den forbindelse til Alexandria i Minnesota, USA. Skolekorpset deltok på Vikingland Band Festival sammen med 21 amerikanske High-School Band.

I 2011 mottok Nøtterøy Skolekorps Nøtterøy kommunes kulturpris. Begrunnelsen var at korpset har gjort seg bemerket både i og utenfor egen kommune. Korpset har gjennom flere år utmerket seg med å bli norgesmestere i marsjering.
Det ble også lagt vekt på at Nøtterøy Skolekorps er godt drevet, og er Norges fjerde største skolekorps.

NM i marsjering
---------------

Nøtterøy Skolekorps har regelmessig deltatt i NM marsjering innenfor kategorien gatemarsj siden NM i marsjering ble etablert i 2004. Skolekorpset har deltatt 2004, 2007, 2008, 2009 og 2011.

Første gang skolekorpset deltok i 2004, endte korpset opp på sisteplass med 75 poeng av 100 mulige. De påfølgende årene økte nivået til skolekorpset drastisk.
I 2007 endte dermed Nøtterøy opp på delt 1.-plass med 90 poeng  og i 2008 kom de på 3.-plass.

I 2009 vant Nøtterøy Skolekorps med en poengsum på 95 poeng (95 marsjering/95 musikalsk). Dette er den høyeste poengsummen som er gitt i NM marsjering. I 2011 vant Nøtterøy Skolekorps igjen NM marsjering, denne gangen med en poengsum på 92.

De vant også både i 2018 og 2023, og er dermed regjerende Norgesmestere.

Referanser
----------

1. ↑  Nøtterøy Skolekorps - Hvem er vi[*død lenke*]
2. 1 2  Norges Musikkorps Forbund – Resultater NM marsjering[*død lenke*]
3. ↑  Nøtterøy skolekorps – Dirigenter[*død lenke*]
4. ↑  Nøtterøy Kommune - Kulturskolen og korpsene Arkivert 4. mars 2016 hos Wayback Machine.
5. ↑  Nøtterøy skolekorps hjemmeside[*død lenke*] – Historie. Besøkt 17. mai 2013.
6. ↑  Ynglingefestivalen - Informasjon om Nøtterøy Skolekorps[*død lenke*]
7. ↑  Nøtterøy skolekorps – Jubileumstur til Alexandria 24/6-1/7 2010[*død lenke*]
8. ↑  Norges Musikkorps Forbund - Korps får heder og ære[*død lenke*]
9. ↑  Nøtterøy Skolekorps - Nøtterøy Kommunes Kulturpris 2011[*død lenke*]
10. ↑  Tønsbergs Blad - Ble norgesmestere likevel[*død lenke*]
11. ↑  Tønsbergs Blad - Disse marsjerer best i landet

Eksterne lenker
---------------

* Offisielt nettsted Rediger på Wikidata

* (en) Nøtterøy Skolekorps – kategori av bilder, video eller lyd på Commons Rediger på Wikidata